Արտյոմ Դալաքյան

Արտյոմ Կամոյի Դալաքյան (), հայազգի ուկրաինացի պրոֆեսիոնալ բռնցքամարտիկ, աշխարհի չեմպիոն ըստ Բռնցքամարտի համաշխարհային ասոցիացիայի (2018)։ Ըստ BoxRec-ի՝ 2020 թվականի օգոստոսի 1-ի դրությամբ նա զբաղեցնում է 7-րդ տեղը (12,94 միավոր) թեթև քաշային բռնցքամարտիկների շրջանում (մինչև 50,8 կգ կամ 112 ֆունտ) և 481-րդը՝ քաշային կարգից դուրս բռնցքամարտիկների շրջանում։

Կենսագրություն  
Արտյոմ Դալաքյանը ծնվել է 1987 թվականի օգոստոսի 10-ին, Բաքվում։ 1991 թվականին Արցախյան հակամարտության պատճառով ընտանիքը տեղափոխվել է Զապորոժիե, ապա՝ Դնեպրոպետրովսկ։ Սկզբում զբաղվել է ըմբշամարտով և թեկվոնդոյով։ Բռնցքամարտով սկսել է զբաղվել 13 տարեկանից։ 10-րդ դասարանում Դալաքյանին հրավիրել են տեղափոխվել Դոնեցկ և հանդես գալ «Ելիսեևի մարզական ակումբում»։

Սիրողական կարիերա 
Որպես սիրողական բռնցքամարտիկ՝ Դալաքյանը բազում մենամարտեր է անցկացրել, զինվորականների շրջանում հաղթել աշխարհի առաջնությունում, արժանացել է միջազգային կարգի սպորտի վարպետի կոչման, երկար ժամանակ եղել է Ուկրաինայի բռնցքամարտի հավաքականում, բայց հիմնականում եղել է 2-րդ կամ 3-րդ համարը, քանի որ Ուկրաինայում նրա քաշային կարգում կար շատ ուժեղ բռնցքամարտիկ՝ Գեորգի Չիգաևը, Ուկրաինայի հավաքականի նախկին ավագը, 2008 թվականի օլիմպիադայի մասնակից, 2008, 2010 թվականների Եվրոպայի առաջնության չեմպիոն և արծաթե մեդալակիր և Ուկրաինայի 9-ակի չեմպիոն։ 2018 թվականին, երբ Արտյոմ Դալաքյանը նվաճել է աշխարհի չեմպիոնի գոտին, ըստ Բռնցքամարտի համաշխարհային ասոցիացիայի, թայլանդցի Սիրիչայ Թայենի հետ մենամարտում՝ 50 հաղթանակ և 3 պարտություն ռեկորդով, Ուկրաինայի սպորտի նախարարությունը որոշել է նրան շնորհել սպորտի վաստակավոր վարպետի կոչում։

2011 թվական 
2011 թվականին Դալաքյանն անցել է պրոֆեսիոնալ բռնցքամարտի։ Նա իր նորամուտը նշել է Դոնեցկում՝ 3-րդ ռաունդում նոկաուտով հաղթելով բռնցքամարտում նույնպես դեբյուտանտ Արթուր Հովհաննիսյանին։

2012 թվական 
Հունվարի 10-ին Դոնեցկում Դալաքյանը միաձայն որոշմամբ (40-36 40-32 40-35) հաղթել է ռուս Սերգեյ Տասիմովին (10-39-2)։ Մայիսի 2-ին Դոնեցկում նա նոկաուտով հաղթել է վրացի Լևոն Ղարիբաշվիլուն՝ 6-րդ ռաունդում (5-11-2)։ Հունիսի 21-ին Դոնեցկում նոկաուտով հաղթել է Սերգեյ Չեկալովին՝ 4-րդ ռաունդում (0-1-0)։ Հուլիսի 27-ին Դոնեցկում միաձայն որոշմամբ (60-55 60-54 60-55) հաղթել է Կիրիլ Կոլոմոյցևին (0-2-0)։ Նոյեմբերի 10-ին Դոնեցկում 2-րդ ռաունդում նոկաուտով հաղթել է բուլղարացի Գալին Պաունովին (2-4-0)։

2013 թվական   
Ապրիլի 5-ին Դոնեցկում Դալաքյանը 1-ին ռաունդում նոկաուտով հաղթել է հունգարացի Դավիդ Կանսալաեսին (10-4-0) և նվաճել ԲՀԱ-ի թափուր տիտղոսը։ Օգոստոսի 24-ին Դոնեցկում նա անցկացրել է իր առաջին տիտղոսի պաշտպանությունը՝ միաձայն որոշմամբ (120-105 120-106 119-106) հաղթելով ֆիլիպինցի Խուան Պարիշիմին (11-3-1)։ Շուտով պաշտպանվելու անհնարինության պատճառով Դալաքյանը զրկվել է դրանից։

2014 թվական   
Հունվարի 24-ին Դոնեցկում Դալաքյանը երկրորդ անգամ նոկաուտով հաղթել է Կիրիլ Կոլոմոյցևին՝ 8-րդ ռաունդում (0-4-0)։ Նոյեմբերի 22-ին Բրովարիում երկրորդ ռաունդում նոկաուտով հաղթել է վրացի Մալխազ Տատրիշվիլին (4-5-0)։

2015 թվական 
Հուլիսի 17-ին Կիևում Դալաքյանը, հաղթելով անպարտելի իսպանացի Անխել Մորենին (8-0-2), դատավորների միաձայն որոշմամբ (118-110 118-110 118-110) նվաճել է Բռնցքամարտի համաշխարհային ասոցիացիայի մայրցամաքի թափուր տիտղոսը։ Դեկտեմբերի 5-ին Կիևում նա անցկացրել է իր առաջին պաշտպանությունը՝ հաղթելով հունգարացի Ռոբերտ Կանսալաեսին՝ 1-ին ռաունդում նոկաուտով (11-5-0)։

2016 թվական 
2016 թվականին Դալաքյանը տիտղոսի երկու պաշտպանություն է կատարել, նախ՝ մայիսի 14-ին, նոկաուտով հաղթել է Բռնցքամարտի համաշխարհային ասոցիացիայի (2010 թվականին պարտվել է Դաիկի Կամեդային) չեմպիոնի նախկին հավակնորդ ռումինացի Սիլվիո Օլտեաանուին 8-րդ ռաունդում (16-9-1), և Նոյեմբերի 6-ին նոկաուտով հաղթել է հունգարացի Յոսեֆ Աժտային՝ 3-րդ ռաունդում (18-4-0)։

2017 թվական   
Դալաքյանը մեկ անգամ պաշտպանել է տիտղոսը՝ հաղթելով մեքսիկացի Լուիս Մանուել Մակիասին՝ 6-րդ ռաունդում նոկաուտով (9-3-2)։

2018 թվականին հաղթել է ամերիկացի Բրայան Վիլորիային և նվաճել աշխարհի չեմպիոնի տիտղոսը World Boxing Association-ի վարկածով։ 2018 թվականի հունիսի 17-ին կատարել է իր առաջին տիտղոսի պաշտպանությունը Սիրիչայ Տայիենի դեմ մենամարտում՝ 8-րդ ռաունդում հաղթելով նրան տեխնիկական նոկաուտով։

Պրոֆեսիոնալ մենամարտի վիճակագրություն

Ծանոթագրություններ 

Ուկրաինացի բռնցքամարտիկներ
Հայ բռնցքամարտիկներ